अन्दर कुसै दी बाज नेईं आई। इ’यां बझोआ किले दा एह् अन्दर खाल्ली ऐ। पर पलै सारै सौंगलां ठनकियां जि’यां इत्थें कोई गौ-मेह् बज्झी दी ऐ। उसने मुड़ियै दिक्खेआ पिछली भेठा इक जना सौगलें कन्ने जकड़ोए दा कंधा दी ढो लाए दा बैठा दा ऐ। बल्लें-बल्लें पैर पुट्दा ओह् उस कोल पुज्जा। दीह्‌नी किश न्हीठी कीती। उस जने दा विकराल रूप दिक्खियै ओह् सैह्‌मी गेआ। सिरै दे चिट्‌टे बाल मूंढें उप्पर पेदे। दाढ़ी लमकी दी। मैला-कचैला चोगा-जन लाए दा। काली नुहार भयंकर रूप दिक्खियै होर डरेआ।